SAFARI เพิ่มทุนขายพีพี 650.79 ล้านหุ้น พร้อมเพิ่มงบลงทุนธีมปาร์คใน จ.ภูเก็ตราว 2 พันลบ.
SAFARI เพิ่มทุนขายพีพี 650.79 ล้านหุ้น พร้อมเพิ่มงบลงทุนธีมปาร์คใน จ.ภูเก็ตราว 2 พันลบ.
SAFARI เพิ่มทุนขายพีพี 650.79 ล้านหุ้น พร้อมเพิ่มงบลงทุนธีมปาร์คใน จ.ภูเก็ตราว 2 พันลบ.
16 ธ.ค. 2562

บริษัท ซาฟารีเวิลด์ จำกัด (มหาชน) หรือ SAFARI เปิดเผยว่า ที่ประชุมคณะกรรมการบริษัทมีมติอนุมัติการเพิ่มทุนจดทะเบียนเพื่อรองรับการเสนอขายหุ้นสามัญเพิ่มทุนให้แก่บุคคลในวงจำกัด (Private Placement) จำนวน 650,789,079 บาท จากทุนจดทะเบียนเดิม 2,871,210,921 บาท เป็น 3,522,000,000 บาท โดยการออกหุ้นสามัญเพิ่มทุน 650,789,079 หุ้น มูลค่าที่ตราไว้หุ้นละ 1 บาท โดยบริษัทจะพิจารณาคัดเลือกนักลงทุนที่มีศักยภาพและสามารถลงทุนในบริษัทได้จริง
โดยบริษัทจะนำเงินที่ได้รับจากการเสนอขายหุ้นสามัญเพิ่มทุนในครั้งนี้ไปใช้สำหรับการชำระคืนหุ้นกู้และตั๋วแลกเงินที่จะครบกำหนดไถ่ถอนในปี 63 และ/หรือ ชำระคืนเงินกู้ยืมที่มีอยู่กับสถาบันการเงิน ซึ่งตามงบการเงินสำหรับงวด 9 เดือน สิ้นสุดวันที่ 30 ก.ย.62 บริษัทมีหนี้หุ้นกู้และตั๋วแลกเงินที่จะครบกำหนดไถ่ถอนในปี 63 จำนวนทั้งสิ้น 2,568.30 ล้านบาท และมีเงินกู้ยืมที่มีอยู่กับสถาบันการเงิน จำนวนทั้งสิ้น 916.07 ล้านบาท
ทั้งนี้ บริษัทคาดว่าจะดำเนินการออกและเสนอขายหุ้นสามัญเพิ่มทุนให้แก่บุคคลในวงจำกัด (Private Placement) และจะได้รับเงินจากการเสนอขายหุ้นสามัญเพิ่มทุนดังกล่าวภายในเดือน มิ.ย.63 และคาดว่าบริษัทจะสามารถนำเงินที่ได้รับจากการเพิ่มทุนดังกล่าวไปใช้ตามวัตถุประสงค์ภายในไตรมาส 3/63
นอกจากนี้ ที่ประชุมคณะกรรมการบริษัทได้พิจารณาทบทวนงบลงทุนของโครงการธีมปาร์คแห่งใหม่ภายใต้ชื่อโครงการคาร์นิวัลเมจิก (CM) ที่ จ.ภูเก็ต ใหม่อีกครั้ง จากเดิมบริษัทได้ลงทุนรวมจำนวน 3,570 ล้านบาท หลังจากที่ได้มีการดำเนินการก่อสร้างในขั้นรายละเอียดอย่างที่สุดแล้ว พบว่ามีงานตกแต่งปลีกย่อยที่ควรจะเพิ่มเติมรายละเอียดความสวยงามให้ทั้งโครงการมีความสมบูรณ์มากที่สุด ซึ่งจำเป็นต้องใช้งบลงทุนในหมวดค่าตกแต่งเพิ่มขึ้น
และจากการเลื่อนกำหนดเปิดให้บริการจากปลายปี 62 เป็นไตรมาส 1/63 ซึ่งจะเป็นระยะเวลาที่เหมาะสมที่คาดว่าโครงการ CM จะได้รับการตอบรับที่ดีกว่า เพราะสภาวการณ์ท่องเที่ยวของภูเก็ตน่าจะฟื้นกลับมาได้รับความนิยมจากชาวต่างชาติอีกครั้ง ทำให้ดอกเบี้ยเงินกู้ยืมและค่าจ้างแรงงานซึ่งเดิมได้คำนวณไว้เพียงสิ้นปี 62 จำเป็นต้องปรับเพิ่มขึ้นด้วย
ดังนั้น งบลงทุนของโครงการ CM จึงจำเป็นต้องปรับเพิ่มขึ้นจากที่คณะกรรมการบริษัท ครั้งที่ 5/2562 เมื่อวันที่ 15 มี.ค.62 ได้อนุมัติไว้จำนวน 5,436 ล้านบาท อีกจำนวน 132 ล้านบาท รวมเป็นงบลงทุนทั้งสิ้น 5,568 ล้านบาท หรือเพิ่มขึ้นจากงบลงทุนที่ที่ประชุมวิสามัญผู้ถือหุ้นครั้งที่ 1/2560 เมื่อวันที่ 8 ก.ย.60 ได้ให้สัตยาบันไว้จำนวน 3,570 ล้านบาท เป็นจำนวน 1,998 ล้านบาท ซึ่งคณะกรรมการ บจ.คาร์นิวัลเมจิก และ บมจ.ภูเก็ตแฟนตาซี ได้พิจารณาและอนุมัติงบลงทุนที่เพิ่มเติมดังกล่าว และเสนอให้คณะกรรมการบริษัท ครั้งที่ 17/2562 เมื่อวันที่ 3 ธ.ค.62 พิจารณาให้ความเห็นชอบการเพิ่มงบลงทุนดังกล่าว
อนึ่ง โครงการคาร์นิวัลเมจิก เป็นการลงทุนโดยอ้อมผ่าน บมจ.ภูเก็ตแฟนตาซี บริษัทย่อยที่บริษัทฯ ถือหุ้น 99.92% ของหุ้นที่จำหน่ายได้แล้วทั้งหมด โดยการจัดตั้ง CM เพื่อสร้างและดำเนินธุรกิจในโครงการดังกล่าว